**Dyddiad cyhoeddi:** 23 Medi 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Atebion i’ch Cwestiynau**

1. **Pryd fydd y trenau Dosbarth 197 newydd yn cael eu cyflwyno ar y llwybr rhwng Lerpwl a Chaer?**

Bydd y trenau Dosbarth 197 newydd yn cael eu cyflwyno ar lwybr Lerpwl <> Caer yr hydref hwn dros dro fel rhan o’r hyfforddiant i yrwyr. Mae’n debygol y bydd y trenau Dosbarth 197 yn cael eu defnyddio ar gyfer gwasanaeth parhaol i deithwyr o ganol 2023 ymlaen, er nad yw hyn wedi’i gadarnhau eto. Y rheswm am hyn yw bod angen cadw rhywfaint o hyblygrwydd yma, oherwydd gellir gweithredu llwybr Lerpwl <> Caer gydag amrywiaeth o gerbydau, tra nad yw llwybrau eraill yn gallu gwneud hynny.

1. **Gan fod amserlen mis Rhagfyr 2022 bellach yn cael ei chadarnhau, a fydd y llwybr rhwng Lerpwl a Chaer yn mynd yn ôl i fod bob awr?**

Mae’n annhebygol y bydd hyn yn bosibl o amserlen mis Rhagfyr 2022 ac mae’n debygol o ddigwydd yng Ngwanwyn 2023. Bydd cadarnhad o’r dyddiad yn cael ei gyhoeddi yn ystod yr wythnosau nesaf, a bydd cyfathrebiadau cyhoeddus yn cael eu cyhoeddi i gadarnhau.

1. **Pryd fyddwch chi’n cyflwyno trenau bob awr o Lerpwl i Landudno a’r Amwythig?**
2. **Pryd fyddwch chi’n cyflwyno trenau bob dwy awr o Lerpwl i Gaerdydd?**

Rydyn ni’n bwriadu darparu gwasanaeth Lerpwl <> Llandudno bob awr o amserlen Rhagfyr 2023 ymlaen, a gwasanaeth bob awr rhwng Lerpwl <> Amwythig o amserlen Rhagfyr 2024 ymlaen. Bydd y gwasanaeth bob awr hwn rhwng Lerpwl <> Amwythig yn cael ei ymestyn i/o Gaerdydd bob dwy awr o amserlen Rhagfyr 2024.

1. **Wrth weithredu o Lerpwl i Landudno, Amwythig a Chaerdydd, a fydd y gwasanaethau hyn yn cael eu darparu gan ddau drên ar wahân o Lerpwl, neu ddim ond un trên wedi’i rannu yng Nghaer i’r cyrchfannau hynny?**

Byddai hwn yn un trên a fyddai’n cael ei rannu yng Nghaer i barhau i Landudno a’r Amwythig/Caerdydd yn y drefn honno. Byddai’r gwasanaeth dychwelyd o’r cyrchfannau hyn wedyn yn cael ei atodi i ffurfio adran Caer <> Lerpwl.

Gobeithio y bydd yr wybodaeth hon o ddefnydd i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu [freedomofinformation@tfw.wales](mailto:freedomofinformation@tfw.wales). Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".